ZIGA พุ่ง 6% โบรกฯแนะ “ซื้อ” เป้า 7.15 บ.ลุ้นกำไร Q2 นิวไฮ “ดีมานด์เหล็ก–ออเดอร์ค้างหนุน”
ZIGA บวก 6% โบรกฯ มองกำไรไตรมาส 2/64 ลุ้นนิวไฮ ด้วยอุปสงค์เหล็ก Pre-zinc ยังเพิ่มขึ้นต่อเนื่องจากลูกค้าทุกกลุ่มและออเดอร์ที่ตกค้างจากไตรมาสแรกเข้ามาสมทบ ขณะที่ครึ่งปีหลังจะเปิดตัว Outlet และโรงเรือนกัญชงหนุนยอดขายเหล็ก แนะ “ซื้อ” ราคาเป้าหมาย 7.15 บาท
30 มิ.ย. 2564

ผู้สื่อข่าวรายงานว่าวันนี้ (30 มิ.ย.64) ราคาหุ้นบริษัท ซิก้า อินโนเวชั่น จำกัด (มหาชน) หรือ ZIGA ณ เวลา 11.04 น. อยู่ที่ระดับ 5.60 บาท เพิ่มขึ้น 0.30 บาท หรือ 5.66% โดยทำจุดสูงสุดที่ 5.70 บาท และทำจุดต่ำสุดที่ 5.55 บาท ด้วยมูลค่าการซื้อขาย 51.50 ล้านบาท

บริษัท หลักทรัพย์เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (30 มิ.ย. 2564) โดยทำการประเมินหุ้น ZIGA ว่ากำไรสุทธิไตรมาส 2/2564 อยู่ที่ 44 ล้านบาท ขยายตัวเพิ่มขึ้น 44.7% จากไตรมาสก่อน และเพิ่มขึ้น 54.5% จากงวดเดียวกันของปีก่อน รับอุปสงค์เหล็ก Pre-zinc ที่ยังเพิ่มขึ้นอย่างต่อเนื่องจากลูกค้าทุกกลุ่ม ขณะที่ออเดอร์ตกค้างจากไตรมาสแรกก็เข้ามาสมทบในไตรมาสนี้ด้วย ยิ่งไปกว่านั้นสินค้าใหม่มีมาร์จิ้นสูง เช่น ท่อน้ำ Pre-zinc (แบรนด์Daiwa) ก็เริ่มมีบทบาทมากขึ้น ทางฝ่ายวิจัยจึงคาดอัตรากำไรขั้นต้นรวมจะเด้งกลับมาที่ระดับ 26.50% จากไตรมาสก่อนหน้าอยู่ที่ 23.40% และเพียง 15.40% ในปีก่อนหน้า
ส่วนการขาดทุนจากอัตราแลกเปลี่ยนถึง 9.60 ล้านบาทในไตรมาสก่อน ผู้บริหารเผยว่าได้มีการบริหารความผันผวนนี้อย่างเข้มงวดมากขึ้นโดยใช้เครื่องมือทางการเงินครอบคลุมธุรกรรมส่วนใหญ่แล้วทำให้รายการลักษณะนี้จะมีบทบาทลดลงมากในไตรมาสนี้
ด้านผู้บริหารเปิดเผยว่าในเดือน ก.ค.นี้ จะเปิดตัวแฟรนไชส์ outlet เหล็ก Pre-zinc ตามแผน โดยมีการตั้งเป้าในช่วงเดือนส.ค. 2564 จะเปิดให้บริการ 10 สาขา จากเป้าปีนี้ 60 แห่ง ซึ่งนอกจากบริษัทจะได้ค่าธรรมเนียมแรกเข้าแล้ว ทางยอดขายเหล็กที่เกิดใน outlet จะหนุนยอดขายรวมราว 10% ส่วนโรงเรือนกัญชงระบบปิดด้วยเหล็ก Pre-zinc นั้น ล่าสุดอยู่ในขั้นตอนเสนอราคากับผู้ประกอบการหลายรายโดยทั้ง 2 รายการนี้ จะสร้าง upside ให้กับประมาณการกำไรปีนี้ที่ 3% และ 44% ตามลำดับ
อย่างไรก็ดีกำไรปกติครึ่งปีแรก 2564 มีแนวโน้มจะเป็น 44% ของประมาณการ จึงคงประมาณการกำไรเพิ่มขึ้น 42.2% จากงวดเดียวกันของปีก่อนไว้ตามเดิม โดยยังไม่รวม upside ทั้ง 2 เข้าไปจนกว่าจะเห็นรายได้จริง ซึ่งแม้ค่า P/E ปี 2564 ที่ 16.1 เท่า อาจสูงกว่ากลุ่มที่ค่า P/E ที่ 10.0 เท่า ซึ่งปีนี้ในกลุ่มได้ประโยชน์จากราคาเหล็กเป็นสำคัญ แต่ทาง ZIGA มีความเก่งเฉพาะตัวที่ดูดีกว่า สังเกตจากการมีอัตราส่วนทางการเงินที่ใช้วัดความสามารถในการทำกำไร (NPM ) สูงกว่ากลุ่มถึง 350% และยังมีโมเมนตัมเติบโตของกำไรต่อเนื่องเป็นปีที่ 2 แล้ว อีกทั้งปัจจุบันยังเทรดเพียง PEG ที่ 0.38 เท่า
นอกจากนั้นทางฝ่ายวิจัยพบว่า ZIGA-W1 ดูน่าสนใจเพราะนอกจากจะอยู่ในสถานะ In-the-money แล้ว (1:[email protected] บาท) มูลค่าตามทฤษฏีด้วยวิธี Black Schole Model ที่ 4.10 ก็ยังให้upside 17% และหาก ZIGA วิ่งเข้าสู่ราคาเป้าหมาย ราคาทฤษฏีZIGA-W1 จะสูงถึง 5.75 บาท ยังคงแนะนำ “ซื้อ” ราคาเป้าหมาย 7.15 บาท